กระทรวงสาธารณสุข เร่งตรวจสอบข้อมูลหมอนวดแผนไทย 50,000 ราย ที่ไม่ผ่านเกณฑ์รับเงินเยียวยา 5,000 บาท
กระทรวงสาธารณสุข เร่งตรวจสอบข้อมูลหมอนวดแผนไทย 50,000 ราย ที่ไม่ผ่านเกณฑ์รับเงินเยียวยา 5,000 บาท  นายสาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวว่า หมอนวดแผนไทยเป็นอาชีพแรกที่ได้รับผลกระทบอย่างชัดเจนจากการระบาดของโรคโควิด-19 แต่กลับพบหมอนวดแผนไทยจำนวนมากที่ไม่ผ่านเกณฑ์มาตรการรับเงินเยียวยา 5,000 บาท ช่วยเหลือโควิด-19 ปัญหาที่พบมีทั้งส่วนของผู้ที่ผ่านการขึ้นทะเบียนเป็นหมอนวดแผนไทยใน 140,000 รายทั่วประเทศแล้ว แต่มีบางส่วนลงข้อมูลสถานะซ้ำซ้อน บางรายถูกระบุเป็นนักศึกษา บางรายถูกระบุเป็นเกษตรกร ปัญหาในกลุ่มที่อยู่ระหว่างการขึ้นทะเบียนยังไม่ได้รับรองเป็นหมอนวดแผนไทยอย่างเป็นทางการ นอกจากนี้ ยังมีกลุ่มหมอนวดแผนไทยที่ไม่ได้ขอขึ้นทะเบียน ซึ่งส่วนที่พบมีปัญหาประมาณ 50,000 ราย ส่วนนี้จะเร่งตรวจสอบข้อมูลหาสาเหตุชัดถึงเหตุที่ไม่ได้รับการเยียวยารายใดช่วยได้จะเร่งอุทธรณ์เพื่อให้ได้รับการเยียวยาอย่างถูกต้อง อย่างไรก็ตาม ได้รับข้อมูลจากผู้แทนหมอนวดแผนไทย ระบุมีหมอนวดไทยไม่น้อยที่ไปทำงานนอกภูมิลำเนา แต่ช่วงโควิดไม่มีงานและไม่อาจกลับบ้านได้ ส่วนนี้ได้ทำหนังสือถึงผู้อำนวยการสภากาชาดไทย ขอให้ช่วยดูแลกลุ่มหมอนวดไทยที่ประสบปัญหาขาดรายได้ไม่สามารถประกอบอาชีพได้ในช่วงนี้ ขอให้กาชาดในพื้นที่นั้นๆ กำหนดให้กลุ่มหมอนวดเป็นหนึ่งในกลุ่มเป้าหมายที่จะได้รับถุงยังชีพด้วย ซึ่งหมอนวดแผนไทยที่อาจตกสำรวจสามารถติดต่อได้ที่ อสม. สาธารณสุขจังหวัด หรือ กาชาดจังหวัดที่อยู่ ณ ขณะนี้ได้ทันที